L 58/1402
HR
Službeni list Europske unije
23.2.2023.
KOMISIJA PILOT-PROJEKTI
POGLAVLJE PP 01 — ISTRAŽIVANJE I INOVACIJE (nastavak) PP 01 23
(nastavak)
PP 01 23 04
(nastavak) Napomene
Na temelju podataka dostupnih 29. ožujka 2022.
u Ukrajini je zbog rata prijavljen nestanak više od 2 000 djece iz 1 481 obitelji.
Svaki dan, dok traje rat, zabilježi se na desetke novih prijava.
Iz iskustva drugih organizacija za nestalu djecu tijekom rata i katastrofa zna se da mogu proći godine prije nego svaki član obitelji koji je prijavio nestanak djeteta dobije odgovor, a to će uključivati pouzdane postupke praćenja obitelji za svako ukrajinsko dijete bez pratnje u Europi i svako ratno siroče te suradnju s Međunarodnim odborom za nestale osobe, koji će analizirati neidentificirane posmrtne ostatke.
S obzirom na slobodno kretanje osoba unutar područja Unije i EGP-a, ključni su pouzdani i brzi postupci i alati za prekogranično upravljanje predmetima u cijeloj Europi.
Missing Children Europe, europsko udruženje za nestalu i seksualno iskorištavanu djecu, očekuje da će broj maloljetnika bez pratnje koji nestaju u Uniji brzo rasti kako rat traje zbog napada na veći broj teritorija i sve veći broj djece koja zbog rata ostaju siročad.
U tim teškim okolnostima ukrajinska organizacija za nestalu djecu (članica krovne Missing Children Europe) ima poteškoća s pružanjem potpore roditeljima i djeci jer nema pristup svojim uredima i oslanjanja se samo na korištenje mobilnih uređaja, računa e-pošte i društvenih mreža.
Komunikacija sa susjednim zemljama, kao što su Poljska ili Rumunjska, teška je, a informacije se lako mogu izgubiti, zagubiti ili biti podložne ljudskoj pogrešci.
Više je nego očito da u je ovoj krizi potreban sustav vođenja predmeta koji može obrađivati prekogranične informacije o nestaloj ukrajinskoj djeci.
Iako organizacije za nestalu djecu imaju na raspolaganju niz alata i komunikacijskih sredstava, oni su ograničeni na lokalne slučajeve, koji se uglavnom odnose na tinejdžere koji pobjegnu od kuće.
Tridesetdvjema dežurnim telefonskim linijama broja 116000, koje su većinom članice organizacije Missing Children Europe, nedostaje alat za potporu suradnji i brzoj prekograničnoj razmjeni informacija o nestaloj djeci bez pratnje putem zajedničke platforme koja bi pružala visoku razinu sigurnosti i privatnosti podataka.
Predloženi alat za praćenje nestale djece (Missing Children Tracker) za Ukrajinu koristio bi snagu tehnologije kako bi se omogućilo što brže i učinkovitije rješavanje prekograničnih slučajeva nestale djece zahvaljujući suradnji relevantnih organizacija.
Ovaj pilot-projekt koristi rezultate istraživanja i tehničko znanje stečeno u okviru istraživačkog projekta „ChildRescue”, koji se financira iz EU-ovog programa Obzor 2020 (sporazum o dodjeli bespovratnih sredstava br.
780938), a kojim se uspostavljaju potrebne funkcionalnosti i usluge prilagođene vođenju prekograničnih slučajeva kada je to najpotrebnije.
Provedba ovoj projekta omogućit će sigurnu internetsku platformu, koja će se temeljiti na osnovnom prototipu razvijenom u okviru prethodno navedene inicijative Obzor 2020., za pokrivanje posebnih potreba koje su utvrdile organizacija Missing Children Europe i njezina podružnica u Ukrajini: — prijava slučajeva nestale ukrajinske djece te vođenje lokalnih i prekograničnih slučajeva uz sudjelovanje ovlaštenih organizacija diljem Europe; — sigurno dijeljenje prekograničnih slučajeva među uključenim organizacijama s obzirom na to da dijete nestalo iz Ukrajine može biti bilo gdje u Europi (ne uvijek svojom voljom); — prijenos postojeće baze podataka o prekograničnim slučajevima na jedinstvenu platformu; — inteligentno povezivanje slučajeva nestale ukrajinske djece na temelju naprednih tehnika strojnog učenja;